Трэба адзначыць, што рост насельніцтва (хаця, магчыма, і не ўсюды такі бурны) назіраўся ў канцы XVI - першай палове XVII стагоддзя па ўсім Вялікім княстве. Паўсюдна ўзнікалі новыя сёлы, засноўваліся мястэчкі. Пашыраліся гандлёвыя зносіны. Якраз у гэты час набыў выключнае значэнне гандлёвы шлях, які перасякаў Беларусь ад Брэста да Дуброўна, звязваючы яе з Польшчай і Расіяй. Тое, што асноўны абшар Смалявіцкага маёнтка ляжаў якраз уздоўж гэтага шляха, адыграла далёка не апошнюю ролю ў жыцці края. У гэтым кантэксце трэба разглядаць і заснаванне новага мястэчка на рацэ Жодыні, амаль дакладна на паўдарозе паміж Смалявічамі і Барысавам. Росту Волмы таксама спрыяла тое, што яна знаходзілася на шляху з Менска ў Магілёў, які якраз у той час ператварыўся ў буйнейшы горад Беларусі. Не выпадкова таму, што вуліца, якая ішла ад Волмы на ўсход, атрымала назву Магілёўскай.